S. Janiš, poslanec: (2008-12-04):
Ak si pozrieme návrh na odvolanie predsedu Telekomunikačného úradu, tak na úvodnej strane tohto návrhu, na tejto, opisujete jednotlivé paragrafy zákona 610 o elektronických komunikáciách a na záver tejto strany píšete také srandy. Dovolím si zacitovať: „Z obsahu výzvy, resp. výberového konania vznikajú pochybnosti o zákonnosti postupu Telekomunikačného úradu.“ Ukážte mi v zákone č. 610, že predsedu Telekomunikačného úradu Národná rada odvolá na základe pochybností. No taký paragraf v tomto zákone, aj keď je pomerne dlhý, obšírny a komplikovaný a spravodajcoval som ho v minulom volebnom období, tak takýto tam nenájdete. A ďalšiu srandu, čo tu píšete, že „pochybenia, Telekomunikačného úradu je možné rozčleniť“, a potom to tam rozpisujete. Tak na základe neplnenia taxatívnych vecí zo zákona 610 o elektronických komunikáciách odvolávate predsedu Telekomunikačného úradu alebo na základe pochybení, ktoré tu ďalej rozpracúvate? Ja sa k niektorým jeho pochybeniam, podľa vás pochybeniam, vyjadrím. Prvé také jeho pochybenie je, že postup Telekomunikačného úradu je v rozpore s uzneseniami vlády Slovenskej republiky. Dovolím si upozorniť, že sa bavíme o nezávislom úrade, ktorý sa výsostne riadi zákonom. Všetky práva a všetky povinnosti má udelené zákonom, a preto je nezávislý Telekomunikačný úrad. Uznesenia vlády pre takýto nezávislý  úrad majú len odporúčací charakter. A tak sú aj formulované, keď si ich pozriete. Vláda ministrovi ukladá a predsedovi nezávislého úradu odporúča. Preto je to takto formulované, aby sa nestalo, že vláda prijme politické, lobistické uznesenie, napríklad, že Protimonopolný úrad napríklad spojením firmy  -XY- a takéto uznesenie vláda prijme, že vznikne monopol, čo je nežiaduce pre vládu a jej lobistov a sponzorov a Protimonopolný úrad na základe takéhoto politického odporúčajúceho uznesenia by musel svojím rozhodnutím vyhovieť a nedovoliť fúziu aj napriek tomu, že podľa jeho zákona tie dve firmy sa kľudne môžu spojiť. Alebo použijem ešte jeden príklad, ako to fungovať nemá. Úrad jadrového dozoru sa bude v ochrane obyvateľstva riadiť politickými uzneseniami vlády, napríklad zatĺkaním mimoriadnej udalosti na jadrovej elektrárni, a nie vecnými opatreniami, ktoré mu ukladá zákon. To ozaj myslíte vážne? To ozaj sa chcete vrátiť do čias Černobylu? Hádam nie. Ďalší z dôvodov alebo pochybení? Pochybení. Ďalšie pochybenie Telekomunikačného úradu. Telekomunikačný úrad ohrozil plynulý prechod na digitálne vysielanie. Je pravda, že plán prechodu, teda všeobecne záväzný právny predpis Telekomunikačného úradu bol pripravený na zákon o digitalizácii, ktorý pripravil minister kultúry, podpredseda Smeru pán Maďarič, a ktorý bol schválený vo vláde? Je to pravda. Takýto plán prechodu v súlade s týmto zákonom bol pripravený. Avšak v Národnej rade ste zákon o digitalizácii ministra Maďariča tak rozstrieľali, že celý tento plán prechodu sa musel prerobiť. V Národnej rade ste ho rozstrieľali a musel sa prerobiť. Trvalo to nejaké 2 – 3 mesiace. Ale hlavný problém plánu prechodu ako nutného všeobecne záväzného prechodu pre vypísanie tendra na multiplex alebo multiplexy nastal pri schvaľovaní tohto všeobecne záväzného predpisu v legislatívnom procese. A kto brzdil tento plán prechodu, tento legislatívny proces? Telekomunikačný úrad alebo minister kultúry Maďarič, alebo aj vaše ministerstvo, pán minister? Vy ste ho brzdili, vy ste ho nechali prepracúvať, vy ste mali neustále pripomienky, vy ste ho neustále vracali, vy ste obštruovali, lebo vám vyhovovalo brzdiť digitalizáciu. A dnes hovoríte, že Telekomunikačný úrad nestíha. Ako perličku ďalšieho pochybenia Telekomunikačného úradu, perličku tohto politického a lobistického návrhu na odvolanie, spomeniem na strane 4 bod 2 – „neakceptovanie technickej komisie SKDV“ – musím si to pozrieť, SKDV, aby som si to nepomýlil s NKVD. Porušenie ktorého paragrafu zákona 610, keď vravíte, že ho odvolávate na základe tohto zákona, je neakceptovanie niečoho, čo odporučila táto medzirezortná komisia? Toto v zákone nenájdete. Táto medzirezortná komisia, v ktorej má – a dobre počúvajte – väčšinové zastúpenie súkromný sektor ako verejný sektor, od televízie – vysielateľa, neviem koho a televízie sú tam možno aj viackrát, či ako televízie, či ako člen asociácie takej alebo onakej, tak koho záujmy zastupuje táto, povedzme, skoro privátna komisia? Záujmy verejné alebo záujmy súkromné? To Smer chce túto privátnu súkromnú komisiu povyšovať nad nezávislý Telekomunikačný štátny úrad? A to stále vyhlasujete, Smer, aká ste sociálnodemokratická vláda pre ľudí. To preto tu odvolávate predsedu Telekomunikačného úradu, lebo neakceptoval pokyny tejto privátnej komisie, teda pokyny súkromných vysielateľov, prevádzkovateľov? To mal akceptovať aj pokyny týchto súkromníkov, aké kritériá majú byť v tendri, v ktorom ani nie sú a v ktorom sú zainteresovaní? Ktorý paragraf hovorí o tom, že Telekomunikačný úrad mal akceptovať tieto návrhy vysielateľov? Lebo podľa dôvodov na odvolanie, ktoré tu píšete, citujem, „zlyhalo prenášanie návrhov najmä zo strany vysielateľov a prevádzkovateľov.“ Zlyhalo prenášanie návrhov najmä zo strany vysielateľov a prevádzkovateľov. A toto je jeden z dôvodov na odvolanie predsedu nezávislého Telekomunikačného úradu. Ja viem, že vy chcete, aby Telekomunikačný úrad bol riadený vysielateľmi, televíziami, operátormi, aby ho riadili biznismani a finančné skupiny a politici. Ale ak to takto chcete, tak to povedzte, aj tak je to už verejné tajomstvo a potom zmeňte zákon. Máte 85 hlasov v tejto Národnej rade, je to normálne bežný zákon, nie ústavný, tak ho zmeňte a máte po probléme. A kým príde demarš z Bruselu ako napríklad pri pošte, aby ste to napravili a vrátili do pôvodného stavu, tak bude po súťaži na multiplex a všetko máte vybavené. Ďalší z dôvodov na odvolanie je nevyhlásenie tendra na verejnoprávny multiplex. Pritom dobre viete, že najskôr musí byť aspoň jeden multiplex,  do ktorého sa presunú súčasné frekvencie, na ktorých vysiela STV teraz a potom môže byť verejnoprávny multiplex. To poradie je dané v stratégii požehnanej vládou, ministerstvom a je jediné možné. A ak nechcete potopiť STV, ak ju nechcete dočista potopiť alebo ak tam nechcete uliať miliardy, tak potom toto je jediné možné riešenie – najskôr súkromné multiplexy a potom verejnoprávny multiplex. Ale ak chcete potopiť STV alebo do nej naliať miliardy, tak to urobíte opačne. Ale potom zmeňte stratégiu. Ďalšie, čo vytýkate v tendri, je, že tender alebo zadanie tendra nerieši otázku ceny, ktorú budú televízie platiť za šírenie svojho signálu operátorovi multiplexu. Po prvé, čo má byť, aké kritériá mali byť v tendri na multiplexy, ukladá zákon o digitalizácii. To, čo musí tender obsahovať, ukladá zákon. A tie kritériá, ktoré tam majú byť, tak v tom tendri sú. A tu sa natíska otázka: Kto a prečo má záujem dávať tam dodatočné, ja hovorím, lobistické a klientelistické kritériá? Kto je taký silný, že ho aj vláda Roberta Fica poslúcha? Ktoré sú to finančné skupiny? Tie, ktoré boli pri Tipose alebo pri jachte, alebo niektoré iné? Dožijeme sa takej istej dohody ako pri Tipose? V kritériách nie sú ceny alebo dohody, ktoré budú platiť televízie za šírenie signálu a toto je jeden z dôvodov, prečo dnes odvolávate predsedu Telekomunikačného úradu. Aké ceny a ktoré televízie majú byť v tomto tendri dohodnuté? Tých televízií, ktoré sú súčasne na slovenskom mediálnom trhu alebo aj tých, ktoré na trh ešte prídu. A vieme, ktoré televízie na trh prídu a koľko ich príde? Veď cieľom digitalizácie je, alebo jedným z cieľov digitalizácie je otvoriť priestor pre viac bezplatných televízií. Otvoriť slovenský mediálny priestor pre viac bezplatných televízií. A od týchto dnes neznámych televízií, čo malo byť v tom tendri? Aká dohoda o cene a s kým? A medzi nami, všetci dobre vieme, že ceny si medzi sebou určujú a dohadujú dve obchodné strany. A v tomto prípade sú to dve súkromné právnické osoby. Jedna, ktorá spravuje multiplex a druhá, ktorá chce vysielať. A ak sa pre jednu z týchto strán zdajú byť podmienky neprimerané, že sa nedohodnú na cene, tak toto rieši zákon o elektronických komunikáciách. A Telekomunikačný úrad ako nezávislý úrad vstúpi do rokovania o cene ako regulačný úrad. A ak by Telekomunikačný úrad nevstúpil do ceny ako regulačný úrad, toto je porušenie neplnení si povinnosti Telekomunikačného úradu. Toto. Ale nie to, že dopredu fiktívne a neviem od koho, má dať do tendra nejaké ceny. A takto by som mohol ísť bod po bode pochybení Telekomunikačného úradu, tak, ako to uvádzate v návrhu na odvolanie. Nebudem pokračovať, ale prejdem k pravému dôvodu odvolávania predsedu Telekomunikačného úradu, lebo všetky dôvody, ktoré ste uviedli v tomto materiáli, nie sú vecné, ale sú politické a sú hlavne lobistické. Po nástupe Smeru do vlády v júli 2006 ste v prvom rade vymenili všetko, čo sa vymeniť dalo a hneď v prvú noc ako večer menoval prezident republiky vládu. Potom ste sa pustili do úpravy zákonov tak, aby ste zlikvidovali nezávislé úrady a aby ste mohli predsedov týchto úradov odvolávať nie z vecných dôvodov, ale z politických dôvodov. Takto ste si upravili zákony a takto ste si z Úradu pre dohľad nad zdravotnou starostlivosťou, z Úradu pre reguláciu sieťových odvetví a neviem ktorých, urobili obyčajnú politickú slúžku, politický nástroj na výkon politickej moci Smeru. A šéf Telekomunikačného úradu, váš šéf, nie náš, my sme ho nenavrhovali, je to návrh Smeru, sa asi postavil na zadné. Povedal si, že on nebude bezhlavo slúžiť a robiť škodu ľuďom, tak ako napríklad škodu robí Úrad pre reguláciu sieťových odvetví. ÚJSZÓ nemá problém klamať ľudí, ťahať im popod nos medové motúzy, aby v budúcnosti títo oklamaní ľudia opäť zaplatili, o päť skokov aj s úrokmi zaplatili za váš politický populizmus, aby si opäť museli skokovo uťahovať opasky, lebo sa ocitnú tam, kde sú dnes občania Maďarska po ôsmich rokoch vlády sociálnej demokracie. Sú na mizine a čaká ich tvrdé a kruté uťahovanie opaskov. Predseda Telekomunikačného úradu sa asi postavil na zadné. Otázka znie prečo. Čo je to vlastne tá digitalizácia, o ktorú tu vlastne ide? Digitalizácia má v podstate podľa mňa dva, tri také hlavné ciele, ale dôležité. Po prvé je to vytvorenie podmienok pre viac bezplatných televízií na slovenskom trhu, viac konkurencie, viac nezávislých informácií pre občanov. Po druhé kvalitnejší televízny signál, kvalitnejší obraz, kvalitnejší zvuk. A po tretie, nie je menej podstatný, ale veľmi dôležitý cieľ, uvoľnenie frekvencií, ktoré používajú aj súčasné televízie a ich použitie na širokopásmový internet tam, kde nie je dnes kábel, kde nie je dnes signál, kde nie je dnes internet. Sú tieto ciele digitalizácie zlé? Nie sú zlé. Týmto smerom sa uberá Európa, ale, bohužiaľ, Slovensko nejako alebo Smer kríva na obidve nohy v tomto smere. Uberá sa opačne, lebo nechce viac konkurencie v televíziách, nechce viac nezávislých televízií na Slovensku. A mám taký dojem, že sa bojíte televízií, že sa bojíte médií, ale médií, televízií a nezávislých informácií sa boja iba moci s nádychom totality. Chvalabohu, sme v Európskej únii a digitalizovať sa musí. A keď sa musí, tak potom len pod smeráckym ideologickým dohľadom a smeráckym biznisovým dohľadom. Tí, ktorí vedia, o čo ide, tak vedia, čo je to za biznis, čo je to za miliardy prevádzkovať, spravovať frekvenčné spektrá, cez ktoré ide TV signál do každej domácnosti na Slovensku. Politici Smeru veľmi dobre vedia, čo je to za politický biznis, mať politický dohľad nad frekvenčným pásmom. Mať politický dohľad na tým, ktorá televízia tu bude a ktorá televízia na slovenskom mediálnom trhu bude mať problémy. Najväčšou chybou predsedu Telekomunikačného úradu asi je, že vypísal tender na multiplex a vypísal ho asi vecne a nie politicky. Čím skôr tento tender prebehne, tým skôr bude na Slovensku viac bezplatných televízií, viac konkurencie, viac nezávislých informácií, viac internetu. Komu toto môže prekážať? Ja si myslím, že súčasné parametre vypísaného tendra prekážajú hlavne súčasnej politickej moci, hlavne Smeru. Smer bráni rozšíreniu televízií na Slovensku, Smer bráni rozšíreniu internetu na Slovensku a možno tento tender nevyhovuje ani súčasným televíziám. Viac televízií rovná sa menej reklamného trhu, menej peňazí pre súčasné televízie, ale na druhej strane zase lacnejšie reklamy a tým pádom lacnejšie výrobky pre občanov. O prvom bode, že digitalizácia nevyhovuje Smeru, som úplne presvedčený. O tom druhom bode, o tých televíziách, čas a správanie televízií ukážu, či moja domnienka má svoje opodstatnené základy, alebo nemá. Lebo ako napísal denník SME, myslím, že v pondelok alebo v utorok, a teraz citujem: „Len noviny majú tú slobodu, že aj keď dokážu zastaviť štát, nemusia sa báť, že štát raz zastaví ich.“ Dovolím si prečítať ešte raz tento citát z denníka SME: „Len noviny majú tú slobodu, že aj keď dokážu zastaviť štát, nemusia sa báť, že štát zastaví ich.“ Bolo to písané v súvislosti hlavne posledne s Tiposom a s inými kauzami tejto vlády. Kto dáva licencie televízii a na jej vysielanie? Nie je to štát? Kto bude riešiť cenové problémy medzi vysielateľom a správcom multiplex alebo operátorom? Nie je to štát? A dotknem sa ešte jednej veci a veľmi podozrivá je v tomto tendri aj angažovanosť Okresného súdu Bratislava I. Ten sa tiež spomína, alebo jeho zásah do tendra sa tiež spomína ako dôvod na odvolanie predsedu Telekomunikačného úradu. Napriek tomu, že v rozhodnutiach Telekomunikačného úradu podľa zákona o elektronických komunikáciách môže konať len Najvyšší súd, tento okresný súdik v pozastavení tendra na základe žiadosti firmy, ktorá – dobre počúvajte – na základe žiadosti firmy, ktorá si nepodala žiadosť o ponuku do tendra, veľmi promptne pozastavil tender a koná tak pedantne a tak perfektne ťahá čas, že dokonca opravuje v rozhodnutí aj svoje pravopisné chyby. Vydá jedno rozhodnutie o tendri, keď sa blíži čas jeho právoplatnosti, vydá druhé rozhodnutie, kde opraví svoje vlastné pravopisné chyby a znova sa ťahá čas na odvolanie. A potom sa čudujme, že pri Tipose súdy rozhodli tak, ako rozhodli. Na stole máme, dámy a páni, návrh na odvolanie predsedu Telekomunikačného úradu, lebo neposlúchol politickú radu, aby tender zrušil a vypísal iný. Všetci tomu rozumieme tak, že nevypísal tender pre vopred určeného víťaza, pre ktorého alebo pre ktorú finančnú skupinu alebo pre ktorých lobistov viete najlepšie vy. Všetci tomu rozumieme tak, že nevypísal tender, ako ho vypísať mal podľa vás. A novým tendrom, ktorý vypíše nový predseda Telekomunikačného úradu, ak, samozrejme, toho dnes odvoláte, tak Smer zabije nie dve muchy naraz, ale tri muchy naraz. Po prvé oddiali digitalizáciu, konkurenciu, informovanosť. Po druhé Smer bude mať v koalícii bezvýhradný politický vplyv, politický dohľad nad prevádzkovateľom multiplexu a ešte k tomu pribudne a bude mať ešte aj biznis. A vy ostatní v koalícii sa prizerajte a sekundujte ako pri jachte, ako pri Tipose, ako pri iných kauzách. O tomto a o ničom inom nie je návrh na odvolanie predsedu Telekomunikačného úradu. Ja som opozičný poslanec. Predseda Telekomunikačného úradu – návrh na jeho menovanie dala táto vládna koalícia, politická strana Smer. Ja nemám z hľadiska politického žiadny dôvod, aby som obhajoval vášho predsedu Telekomunikačného úradu. Ale vždy budem bojovať a obhajovať nezávislosť úradov, ktoré majú byť čo najviac nezávislé od politickej moci, najviac nezávislé od lobistickej moci. Lebo ak tieto nezávislé úrady budú konať politicky, budú konať na politickú objednávku, tak si to ľudia odskáču v budúcnosti aj s úrokmi. Odskáču si to vtedy, keď už tu bude iná politická garnitúra, keď tu dnešní politickí aktéri tohto biznisu už nebudú. Ľudia si to odskáču tak, ako si to dnes začínajú ľudia odskákavať v Maďarsku po ôsmich rokoch vlády sociálnej demokracie. My sme dnes na míle pred Maďarskom. Dnes si naši ľudia kupujú nehnuteľnosti v Maďarsku. Dnes sa naši ľudia cítia na termálnych kúpaliskách v Maďarsku ako Západniari. Osem rokov sociálnej demokracie v Maďarsku Maďarsko priviedlo ku krachu. A nebyť medzinárodnej pomoci, ktorú ale bude treba aj s úrokmi, samozrejme, vrátiť a opäť v budúcnosti, keď tu tá politická garnitúra už nebude, tak by Maďarsko skrachovalo. Dámy a páni, robte tak, aby sme sa Maďarsku čo najviac vzďaľovali a nerobte tak, ako to robíte, že sa k Maďarsku približujeme, lebo toto si Slovensko ozaj nezaslúži. A ešte jeden návrh, pán spravodajca dal návrh, aby sme hlasovali verejne. Ja dávam návrh, aby sme tak ako o všetkých osobách, ktoré Národná rada menuje a odvoláva, aby sme tým istým spôsobom, ako sme súčasného predsedu Telekomunikačného úradu volili a volili sme ho tajne, aby sme ho odvolávali tajne. Tak hovorí poriadok, tak hovorí slušnosť, tak hovorí nezávislosť. Ďakujem vám. (Potlesk.)